## Program osposobljavanja djelatnika za obavljanje poslova dezinfekcije, dezinsekcije i deratizacije u veterinarstvu

### NN 45/1992 (20.7.1992.), Program osposobljavanja djelatnika za obavljanje poslova dezinfekcije, dezinsekcije i deratizacije u veterinarstvu

# MINISTARSTVO ŠUMARSTVA, POLJOPRIVREDE I VODOPRIVREDE

Na temelju članka 77. stavka 6. Zakona o zdravstvenoj zaštiti životinja
i veterinarskoj djelatnosti ("Narodne novine", br. 52/91), ministar
poljoprivrede, šumarstva i vodoprivrede donosi

## PROGRAM

### osposobljavanja djelatnika za obavljanje poslova dezinfekcije, dezinsekcije i deratizacije u veterinarstvu

Točka 1.

Ovim programom propisuje se gradivo za osposobljavanje djelatnika koji
obavljaju poslove dezinfekcije, dezinsekcije i deratizacije (u daljnjem
tekstu: sanitarna zaštita).

Prema programu iz stavka 1. ove točke osposobljavaju se djelatnici koji
rukovode obavljanjem poslova sanitarne zaštite i djelatnici koji obavljaju
poslove sanitarne zaštite.

Točka 2.

Gradivo programa osposobljavanja djelatnika koji rukovodi obavljanjem
poslova sanitarne zaštite obuhvaća:

1. značenje sanitarne zaštite kao veterinarsko-sanitarne mjere za zaštitu
zdravlja životinja i zaštitu zdravlja ljudi od zaraznih bolesti koje se
sa životinja i proizvoda životinjskog podrijetla i otpadne animalne tvari
mogu prenijeti na ljude te za zaštitu čovjekove okoline;

2. poznavanje propisa o provođenju sanitarne zaštite;

3. poznavanje propisa o prometu, čuvanju i upotrebi otrova i drugih
kemijskih sredstava za sanitarnu zaštitu;

4. poznavanje opreme i uređaja za provođenje sanitarne zaštite;

5. upotrebu pojedine vrste opreme i uređaja za sanitarnu zaštitu, prostorija
i drugih objekata (po vrstama, namjeni i dr.);

6. kemijska i druga sredstva za sanitarnu zaštitu;

7. pripremanje kemijskih i drugih sredstava i njihova upotreba;

8. rukovanje opremom i uređajima:

9. moguće posljedice zbog nepravilnog rukovanja opremom i uređajima
te zbog nepravilne upotrebe sredstava i odgovornost za takve posljedice;

10. zaštita na radu (osobna zaštitna sredstva i njihovo korištenje)
i pružanje prve pomoći.

Točka 3.

Gradivo programa osposobljavanja djelatnika koji obavlja poslove sanitarne
zaštite obuhvaća:

1. osnove značenja sanitarne zaštite kao veterinarsko-sanitarne mjere;

2. čuvanje, rukovanje i upotreba otrova i drugih kemijskih sredstava
za sanitarnu zaštitu;

3. općenito poznavanje opreme i uređaja za provođenje sanitarne zaštite;

4. upotreba pojedine vrste opreme i uređaja za sanitarnu zaštitu prostorija,
prostora i drugih objekata;

5. rad na pripremi kemijskih i drugih sredstava i rukavanje njima prilikom
upotrebe;

6. rukovanje opremom i uređajima;

7. moguće posljedice zbog nepravilnog rukovanja opremom, uređajima i
sredstvima te odgovornost za njih;

8. zaštita na radu (osobna zaštitna sredstva i način njihovog korištenja)
i prva pomoć.

Točka 4.

Osposobljavanje djelatnika iz točke 2. i 3. ovog programa izvodi Veterinarski
fakultet Sveučilišta u Zagrebu.

Točka 5.

Djelatniku osposobljenom za obavljanje poslova sanitarne zaštite izdaje
se uvjerenje o osposobljenosti za obavljanje poslova sanitarne zaštite
u veterinarstvu.

Točka 6.

Djelatnici koji su prije stupanja na snagu ovog programa pristupili
osposobljavanju za poslove sanitarne zaštite imaju pravo završiti osposobljavanje
prema upisanom programu. Djelatnici koji obavljaju poslove sanitarne zaštite
a koji za iste nisu osposobljeni, moraju se za njih osposobiti sukladno
ovom programu, u roku godine dana od dana njegovog stupanja na snagu.

Točka 7.

Danom stupanja na snagu ovog programa prestaje važiti Program osposobljavanja
radnika za obavljanje poslova sanitarne zaštite u veterinarstvu ("Narodne
novine", br. 10/82).

Klasa: 011-02/92-01/90

Urbroj : 525-06-92-1

Zagreb, 8. srpnja 1992.

Ministar poljoprivrede, šumarstva i vodoprivrede

**Ivan Taranj, dipl. ing., v. r.**

Ostalo, NN 45/1992-1152